Zwo geſpilē mere
Zwo geſpilē mere·
begvndē ſere clagē·
herzeſende ſwere·
beide einand̾ ſagen·
dú ein zer ander ſpꝛach·
gros leit vn̄ vngemach·
benimet mir die ſinne·
hie eniſt niht froͤidē inne·
ſit ich minſ liebes niht enſach·

Dú rede iſt mir gar ſw̾e·
ſpꝛach dú ander do·
trut geſpile mere·
ia wirde ich niemer fro·
ich han den man v̾loꝛn·
den ich hat vs erkoꝛn·
fúr alle die dir waren·
er kan ſich wol gebaren·
er wart zeleide mir geboꝛn·

Dú dꝛitte kan gegangen·
ſi ſas hin zv̊ den zwein·
ſi wart niht wol enpfangen·
ſi hieſſen ſi gan hein·
ga hin da froͤide ſi·
wan wir ſin froͤide fri·
dv maht wol froͤidē waldē·
din lieb will dich behalden·
davō ſo biſtv wol dir bi·

Nv ſihe ich an úch beidē·
dc ir mir ſint gehas·
ich wil hinnē ſcheidē·
fúr war ſage ich iv dc·
ir hant mir dc geſeit·
des ich bin vil gemeit·
wer kv́nde mir gedꝛoͤwen·
ich wil mich iemer froͤwē·
min liep mir holdes h̾ze treit·

Ich bin des woꝛdē innē·
an dem vil w̾den man·
als ich mich kan v̾ſinnē·
dc er mir gv̊tes gan·
ich bin im ǒch vil holt·
dc hat er wol v̾ſcholt·
ich ſpꝛiche es bi dem eide·
er tet mir nie ſo leide·
er wer mir lieber dāne golt·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse